মানুষ মানুষের জন্য - CCNews24.com
CC News
নোটিশ:
Saturday, 11th November 2017

প্রচ্ছদ
জাতীয়
সারাদেশ
শীর্ষ সংবাদ
রাজনীতি
আন্তর্জাতিক
খেলাধুলা
শিক্ষাঙ্গন
রংপুর বিভাগ
ক্যানভাস
জাতীয় সঙ্গীত
জাতীয় কবি
বিশ্ব কবি
আন্তর্জাতিক মাতৃভাষা দিবস
মহান স্বাধীনতা দিবস
বিজয় দিবস
পহেলা বৈশাখ
কবিতা আবৃতি
বঙ্গবন্ধুর ঐতিহাসিক ভাষণ
শোকাহত ১৫ আগস্ট
উত্তরাঞ্চলের গুরুত্বপূর্ণ টেলিফোন নম্বর সমূহ
বাংলাদেশের সকল থানার ভারপ্রাপ্ত কর্মকর্তাদের সরকারি মোবাইল নম্বর

ক্রাইম
সাহিত্য ও সংস্কৃতি
স্বাস্থ্য কথা
ভিন্ন খবর
লাইফস্টাইল
বিনোদন
মুক্তমত
নির্বাচন
তথ্য প্রযুক্তি
চাকুরীর খবর
Home » মুক্তমত »
মানুষ মানুষের জন্য
প্রকাশ করেছেন: নিউজ ডেস্ক | তারিখ: September ২২, ২০১৭ ১০:৪১ am | বিভাগ: মুক্তমত | |


।। মুহম্মদ জাফর ইকবাল ।। গত বেশ কিছুদিন হল পত্র-পত্রিকার পৃষ্ঠার দিকে আর তাকানো যাচ্ছে না। মানুষের নিষ্ঠুরতার কথা পড়তে ভালো লাগে না। এরকম খবর পত্রপত্রিকায় ছাপা হলে নিজের অজান্তেই চোখ ফিরিয়ে নিই। একাত্তর সালে আমাদের এরকম নিষ্ঠুরতার ভেতর দিয়ে যেতে হয়েছিল। তখন চোখ ফিরিয়ে নেয়ার কোনো উপায় ছিল না, আমাদের চারপাশেই সেই ঘটনাগুলো ঘটেছিল। মনে হচ্ছে, সেই দিনগুলো বুঝি আবার ফিরে এসেছে, আমি না চাইলেও আবার সেরকম ঘটনাগুলো দেখতে হচ্ছে, শুনতে হচ্ছে। একজন মা তার মৃত সন্তানের মুখের সঙ্গে মুখ লাগিয়ে শূন্য দৃষ্টিতে তাকিয়ে আছে- এরকম দৃশ্য সহ্য করা কঠিন। কিন্তু এখন আমরা সবাই জানি, খবরের কাগজের এরকম একটা ছবির পেছনে এর চেয়েও ভয়ংকর নির্মম আরও হাজারটি কাহিনী আছে। রোহিঙ্গাদের গ্রামের পর গ্রাম জ্বালিয়ে দেয়া হয়েছে, মেয়েদের ধর্ষণ-গণধর্ষণের শিকার হতে হয়েছে, নারী-পুরুষ-শিশুদের নির্মমভাবে হত্যা করা হয়েছে। এই ভয়ংকর অত্যাচার থেকে রক্ষা পাওয়ার জন্য একজন-দু’জন নয়, চার লাখেরও বেশি রোহিঙ্গা বাংলাদেশে আশ্রয় নিয়েছে। এত অল্প সময়ে এত বেশি শরণার্থী আর কোথাও প্রাণ বাঁচানোর জন্য হাজির হয়েছে বলে আমার জানা নেই।
রোহিঙ্গারা মিয়ানমারের রাখাইন রাজ্যে থাকত। এ মুহূর্তে রাখাইন রাজ্যে রোহিঙ্গার সংখ্যা কমে হাতেগোনা পর্যায়ে চলে এসেছে। তাদের বেশিরভাগই সেখান থেকে পালিয়ে বাংলাদেশে এসে আশ্রয় নিয়েছে। বহুদিন থেকে মিয়ানমার এটিই করতে চেয়েছিল, তারা শেষ পর্যন্ত এটি করতে পেরেছে। পৃথিবীর মানুষের সমালোচনা কিংবা ধিক্কার এক কান দিয়ে শুনে অন্য কান দিয়ে বের করে দিয়ে মিয়ানমার তাদের বহুদিনের কাক্সিক্ষত চূড়ান্ত সমাধানটি শেষ পর্যন্ত করে ফেলতে পেরেছে। পৃথিবীর ইতিহাসে এরকম চূড়ান্ত সমাধানের কোনো অভাব নেই। ইসরাইল নামক রাষ্ট্রটি এর সবচেয়ে স্পষ্ট উদাহরণ। জোর করে একটি জায়গা থেকে সব অধিবাসীকে সরিয়ে দিয়ে সেখানে ইসরাইল রাষ্ট্রটি তৈরি করা হয়েছে, বিশ্ব বিবেকের তাতে একটি আঁচড়ও পড়েনি। কাজেই হঠাৎ করে রোহিঙ্গাদের জন্য পৃথিবীর মানুষ ব্যাকুল হয়ে উঠবে- আমি একবারও সেটি মনে করি না।
আমরা নিজের চোখেই দেখতে পাচ্ছি, আমাদের পাশের দেশ ভারতের এই রোহিঙ্গা বিপর্যয় নিয়ে কোনো মাথাব্যথা নেই। চীন ও রাশিয়া মোটামুটি স্পষ্ট করে বলে দিয়েছে, তারা মিয়ানমারের পক্ষে। একাত্তরে যখন বাংলাদেশে গণহত্যা চলছিল, আমাদের চোখের সামনে যখন শুধু মানুষের লাশ আর লাশ, ঠিক তখনও আমরা শুনতে পেতাম- এটি ‘পাকিস্তানের অভ্যন্তরীণ বিষয়’। এতদিন পর সেই একই ভাষায় একইভাবে আমরা শুনতে পাচ্ছি- রোহিঙ্গা গণহত্যার বিষয়টি হচ্ছে মিয়ানমারের অভ্যন্তরীণ বিষয়! ডোনাল্ড ট্রাম্পের দেশ আমেরিকার ‘রিফিউজি’ বা শরণার্থী নিয়ে রীতিমতো এলার্জি আছে, তাই বাংলাদেশে রোহিঙ্গা শরণার্থী নিয়ে তাদের কোনো গরজ থাকার কথা নয়। নিউইয়র্ক থেকে শেখ হাসিনা সেটা সোজা ভাষায় আমাদের জানিয়ে দিয়েছেন। সদা হাস্যময় মিয়ানমারের জেনারেল সাহেব ইউরোপে খুবই জনপ্রিয় ব্যক্তিত্ব- তিনি সারা পৃথিবীতে খুবই দাপটের সঙ্গে ঘুরে বেড়াচ্ছেন। অং সান সু চিকে সাধারণ মানুষজন ইন্টারনেটে একটু গালমন্দ করছে, চোখ-নাক-মুখ বন্ধ করে এ সময়টা পার করে দিলেই পৃথিবীর মানুষ এর কথা ভুলে যাবে। আমি প্রতিদিন ইন্টারনেটে, বিবিসিতে একবার চোখ বুলিয়ে দেখি, এর মাঝেই প্রাত্যহিক খবরে এখন রোহিঙ্গাদের কোনো খবর নেই! প্রাণ বাঁচানোর জন্য লাখ লাখ নারী-শিশু-পুরুষের নিজ বাসভূমি ছেড়ে অন্য দেশে আশ্রয় নেয়ার ঘটনাটির গুরুত্ব বিশেষ অবশিষ্ট নেই। কাজেই মোটামুটি অনুমান করা যায়, মিয়ানমার তাদের রাখাইন রাজ্যটি মোটামুটি ঝামেলামুক্ত করে ফেলেছে, সেখানে আর কোনো রোহিঙ্গা নেই। কাজটি করতে হয়তো অনেক সময় লাগত; কিন্তু অনেক দ্রুত করে ফেলা গেছে। রোহিঙ্গাদের চরমপন্থী দল আরসা পুলিশ-মিলিটারির ঘাঁটি আক্রমণ করে অল্পকিছু পুলিশ-মিলিটারিকে মেরে পুরো কাজটি খুব সহজ করে দিয়েছে। এখন মিয়ানমারের বিশাল মিলিটারি বাহিনী খুবই ‘যৌক্তিক’ভাবে রোহিঙ্গাদের গণহত্যা করতে পারছে। এভাবে যে গণহত্যা করা যায়, আমরা আমাদের চোখের সামনেই সেটি অনেকবার হতে দেখেছি।
২.
শান্তির জন্য নোবেল পুরস্কার পাওয়া ভদ্রমহিলা অং সান সু চি সেদিন তাদের টেলিভিশনে একটা বক্তৃতা দিয়েছেন। বক্তৃতায় কী বলবেন মোটামুটি অনুমান করা যেত এবং মোটামুটি সেটাই বলেছেন। একাত্তরে বাংলাদেশের এক কোটি শরণার্থী ভারতে আশ্রয় নিয়েছিল, পৃথিবীর বেশকিছু দেশ যখন সেটা নিয়ে পাকিস্তানের ওপর চাপ দিয়েছিল, তখন কোনো একপর্যায়ে পাকিস্তান মিলিটারি শরণার্থীদের ফিরে আসার আহ্বান জানিয়েছিল। সেই আহ্বান শুনে একজন শরণার্থীও ফিরে যায়নি। কেন যাবে? পাকিস্তান মিলিটারিরাও জানত সেটা ফাঁকা বুলি, শরণার্থীরাও জানত সেটা ধাপ্পাবাজি। নিজের জীবন নিয়ে কে ধাপ্পাবাজির ফাঁদে পা দেবে? মিলিটারির গুলি খেয়ে মারা যাওয়ার থেকে অনাহারে রোগে-শোকে কলেরায় মারা যাওয়াটাই তাদের কাছে বেশি গ্রহণযোগ্য মনে হয়েছিল। শরণার্থী ক্যাম্পে তখন আট থেকে দশ লাখ লোক মারা গিয়েছিল।
শান্তিতে নোবেল পুরস্কার পাওয়া ভদ্রমহিলা এবার পাকিস্তান মিলিটারি থেকে এককাঠি সরেস! তিনি ঘোষণা দিয়েছেন, যাচাই-বাছাই করে রোহিঙ্গা শরণার্থীদের ফেরত নেয়া হবে। ‘যাচাই-বাছাই’ করার প্রক্রিয়াটি কী আমরা এখনও জানি না। যারা প্রাণ নিয়ে পালিয়ে এসেছে তাদের কাছে কী কাগজপত্র প্রমাণ হিসেবে আছে, আমার জানা নেই। সবচেয়ে বড় কথা, এই রোহিঙ্গা জনগোষ্ঠীর কোনো নাগরিকত্ব নেই। ব্যাপারটা আমি বুঝতেই পারি না, একজন মানুষ একটি দেশে থাকে কিন্তু সে সেই দেশের নাগরিক নয়। দেশের সংবিধানের কথাগুলো লেখা থাকে সেই দেশের নাগরিকের জন্য- কাজেই যারা সেই দেশের নাগরিক নয়, তাদের জন্য রাষ্ট্রের কোনো দায়দায়িত্ব নেই। যার অর্থ রোহিঙ্গা শিশু লেখাপড়া করতে পারবে না। অসুস্থ হলে চিকিৎসা পেতে পারবে না। বাসে-ট্রেনে উঠতে পারবে না- দেশের এক জায়গা থেকে অন্য জায়গায় যেতে পারবে না। সবচেয়ে ভয়ংকর কথা- দেশের সুনাগরিকরা যদি দা-চাপাতি হাতে নিয়ে কিছু রোহিঙ্গাকে কেটে টুকরো টুকরো করে ফেলে, সেটা অপরাধ হিসেবে বিবেচনা করা হবে না! রোহিঙ্গা মেয়েরা যেহেতু নাগরিক নয়, কাজেই তাদের ধর্ষণ করাও নিশ্চয় গুরুতর অপরাধ নয়! যে রাষ্ট্রের কিছু মানুষের নাগরিকত্ব কেড়ে নেয়া হয়, সেই দেশের সংবিধানটি দেখার আমার খুবই কৌতূহল!
শান্তিতে নোবেল পুরস্কার পাওয়া ভদ্রমহিলা শরণার্থীদের যাচাই-বাছাই করে ফিরে যাওয়ার প্রক্রিয়ার কথা বলে অবশ্য স্বীকার করে ফেলেছেন যে শরণার্থী বলে কিছু একটা আছে। আমি ভেবেছিলাম, তিনি সেটাও অস্বীকার করবেন। চীন, রাশিয়া ও ভারত পাশে থাকলে যে কোনো মিথ্যা কথা খুব জোর দিয়ে বলা যায়। নাফ নদীর এপার থেকে যখন দেখা যায় রাখাইন রাজ্যে গ্রামে গ্রামে আগুন জ্বলছে, তখন আগুনটাকে অস্বীকার করা একটু কঠিন হয়ে যায়। তাই রাখাইন রাজ্যের কর্মকর্তারা বলেছে, মানুষগুলো নিজেরাই নিজেদের বাড়িতে আগুন দিয়েছে! এর চেয়ে নিষ্ঠুর কৌতুক আর কী হতে পারে!
শান্তিতে নোবেল পুরস্কার পাওয়া ভদ্রমহিলার বক্তব্যের সবচেয়ে চমকপ্রদ কথাটি হচ্ছে, তাদের দেশের মিলিটারিরা সেপ্টেম্বরের ৫ তারিখের পর আর কিছু করেনি। বক্তব্যটিকে সোজা বাংলায় অনুবাদ করলে এরকম শোনাবে : ‘আগস্টের ২৪ তারিখ থেকে আমাদের মিলিটারি রোহিঙ্গাদের নির্বিচারে হত্যা করেছে, মেয়েদের ধর্ষণ করেছে, বাড়িঘর জ্বালিয়ে দিয়েছে। রোহিঙ্গারা প্রাণ বাঁচানোর জন্য বাড়িঘর ছেড়ে পালিয়েছে। মোটামুটি সবাইকে যেহেতু তাড়িয়ে দেয়া গেছে, এখন হত্যা করার জন্য আর কাউকে খুঁজে পাওয়া যাচ্ছে না। তাই সেপ্টেম্বরের ৫ তারিখ থেকে হত্যা, ধর্ষণ, বাড়ি জ্বালানো বন্ধ আছে।’
তবে এ কথাটি নির্জলা মিথ্যা, সেপ্টেম্বরের ৫ তারিখের পরও রাখাইন রাজ্যে রোহিঙ্গাদের গ্রাম পোড়ানো হয়েছে, তাদের ওপর হামলা হয়েছে।
সবচেয়ে বড় কথা, শান্তিতে নোবেল পুরস্কার পাওয়া ভদ্রমহিলার বক্তব্য শুনে মনে হল, সেপ্টেম্বরের ৫ তারিখে মিলিটারি অ্যাকশন বন্ধ করার জন্য তিনি সারা পৃথিবী থেকে একধরনের বাহবা কিংবা সম্ভব হলে শান্তির জন্য দ্বিতীয় আরেকটি নোবেল পুরস্কার আশা করছেন! তা না হলে এত বড় গলায় এত বড় একটা মিথ্যা কথা কীভাবে বলা হয়!
আমেরিকার সাবেক প্রেসিডেন্ট বারাক ওবামা মিয়ানমারে ছুটে গিয়েছিলেন। সামরিক শাসন শেষ হয়ে মিয়ানমার গণতান্ত্রিক দেশ হয়ে গেছে, সেই আনন্দে সারা পৃথিবী উদ্বাহু হয়ে নৃত্য করেছে। রোহিঙ্গা বিপর্যয়ের কারণে আমরা এখন মিয়ানমারের গণতন্ত্রের প্রকৃত ছবিটা দেখতে পাচ্ছি। তাদের সংসদের পঁচিশ ভাগ সিট মিলিটারিদের জন্য; শুধু তাই নয়, কোনো বিল পাস করতে হলে পঁচাত্তর ভাগ ভোট পেতে হয়। যার অর্থ কোন বিল পাস হবে এবং কোন বিল পাস হবে না সেটি সেই দেশের মিলিটারি ঠিক করে দেয়। মজা এখানেই শেষ নয়, সবকিছু নিয়ন্ত্রণ করে মিলিটারি, কিন্তু দেশটাকে পৃথিবীর সামনে উপস্থাপন করার জন্য রয়েছেন শান্তিতে নোবেল পুরস্কার পাওয়া সারা পৃথিবীর শ্রদ্ধা ও ভালোবাসায় সিক্ত ফটোজেনিক একজন ভদ্রমহিলা। কী মজা!
আমি দেশ, রাজনীতি, অর্থনীতি কিছুই বুঝি না। সাধারণ মানুষের কমনসেন্স দিয়ে সবকিছু বোঝার চেষ্টা করি। একেবারে মৌলিক যে বিষয়গুলো কমনসেন্স দিয়ে বুঝতে হবে সেটি হচ্ছে, এই পৃথিবীতে সব মানুষের সম্মান নিয়ে বেঁচে থাকার অধিকার আছে। পৃথিবীটাকে নানা দেশে ভাগ করা আছে, সব দেশের দায়িত্ব নিজের দেশের মানুষকে সুখে-শান্তিতে বেঁচে থাকার জন্য সাহায্য করা। গায়ের রং, মুখের ভাষা কিংবা ধর্মের জন্য কাউকে পছন্দ না হলেই তাকে দেশ থেকে বের করে দেয়া যাবে না। ইসরাইল কিংবা মিয়ানমার সেটা করতে পারবে না। তাদের যত বড় খুঁটির জোরই থাকুক না কেন, সেটা অন্যায়- এ কথাটি আমরা উচ্চকণ্ঠে বলতে পারব। আমার ‘উচ্চকণ্ঠ’ আমার চারপাশের মানুষের কান পর্যন্ত পৌঁছায়। কিন্তু যখন এক ডজন নোবেল পুরস্কার পাওয়া মানুষ সেই একই কথা বলেন, তখন সেই কথাটা সারা পৃথিবীর বিবেককে নাড়া দেয়। জাতিসংঘের পক্ষ থেকে যখন বলা হয়, এটি হচ্ছে একটা জাতিকে নিঃশেষ করে দেয়ার ধ্রুপদী প্রক্রিয়া, তখন একটুখানি হলেও পৃথিবীর সব মানুষের ওপর বিশ্বাস ফিরে আসে।
এর মাঝে আরও একটি ব্যাপার আছে। পৃথিবীতে বৈচিত্র্য হচ্ছে সৌন্দর্য। একটা দেশের মানুষের ভেতর যত বৈচিত্র্য থাকবে সেই দেশটি হবে তত সম্ভাবনাময়। এর সবচেয়ে বড় উদাহরণ হচ্ছে মার্কিন যুক্তরাষ্ট্র। এ দেশে পৃথিবীর সব দেশের, সব জাতির মানুষ রয়েছে। সত্যি কথা বলতে কী, এটি একটি বড় দেশ নয়, এটি একটি ছোট পৃথিবী। সে কারণে এই দেশটি এত উন্নত হতে পেরেছে (এ মুহূর্তে ডোনাল্ড ট্রাম্প অবশ্য দেশটির প্রকৃত সৌন্দর্যকে অস্বীকার করে এটাকে বৈচিত্র্যহীন দেশে পরিণত করার চেষ্টা করছেন!)। আমাদের দেশের মানুষের মাঝে বৈচিত্র্য খুব বেশি নয়, সে জন্য অল্প যে ক’জন আদিবাসী বা ভিন্ন কালচারের মানুষ রয়েছে, তাদেরকে আমাদের বুক আগলে রাখার চেষ্টা করতে হয়। মিয়ানমারের জন্যও সেই কথাটা সত্যি, তাদের দেশের নব্বই ভাগ মানুষ বৌদ্ধ ধর্মাবলম্বী, কাজেই অল্প যে ক’জন ভিন্ন ধর্মের মানুষ রয়েছে, তাদের মূল্যবান সম্পদের মতো বুক আগলে রক্ষা করার কথা ছিল। মিয়ানমারের জেনারেলদের সেই সৌন্দর্য অনুভব করার ক্ষমতা নেই, রোহিঙ্গা জনগোষ্ঠী তাদের কাছে আপদ বালাই। তাদের নিশ্চিহ্ন করে দিয়েই তাদের শান্তি। বলতে কোনো দ্বিধা নেই, তারা এখনও আধুনিক পৃথিবীর মানুষ হতে পারেনি। তাদের জন্য আমাদের করুণা হয়।
বাংলাদেশি হিসেবে আজ আমি অনেক গর্ব অনুভব করি, যখন দেখতে পাই আমাদের দেশটি হতভাগ্য রোহিঙ্গাদের বুক আগলে রক্ষা করার জন্য এগিয়ে এসেছে। আমাদের প্রধানমন্ত্রী তাদের দেখতে শরণার্থী শিবিরে গিয়েছিলেন, তখন একজন বিদেশি সাংবাদিক তাকে জিজ্ঞেস করল, ‘এই রোহিঙ্গাদের আপনি কতদিন রাখবেন?’
প্রধানমন্ত্রী শেখ হাসিনা বললেন, ‘কতদিন? এরা সবাই মানুষ।’
পৃথিবীর সবাই লাভ-ক্ষতির হিসাব করছে! আমাদের দেশের প্রধানমন্ত্রী সেই লাভ-ক্ষতির হিসাব করেননি, একেবারে পরিষ্কারভাবে বলেছেন, তিনি মানুষ হিসেবে মানুষের পাশে দাঁড়িয়েছেন।
মাননীয় প্রধানমন্ত্রী শেখ হাসিনার প্রতি আমার কৃতজ্ঞতার শেষ নেই।
মুহম্মদ জাফর ইকবাল : অধ্যাপক, শাহজালাল বিজ্ঞান ও প্রযুক্তি বিশ্ববিদ্যালয়; লেখক
উৎসঃ   যুগান্তর
Share Post
Twitter
Facebook
Google +1
Email


Tweet





সর্বশেষ আপডেট
রাষ্ট্রপতির কাছে প্রধান বিচারপতির পদত্যাগপত্র দেয়ার গুঞ্জন
নীলফামারীতে গণপ্রকৌশল দিবস উপলক্ষে র‌্যালি
বদরগঞ্জে ছাত্রীকে উত্যক্ত করার দায়ে যুবকের কারাদন্ড
চলতি মাসেই যুবদলের পূর্ণাঙ্গ কমিটি
কৃষক লীগে কৃষক নেই
সময়ের পরিবর্তনে দেশে গুম-খুনের সেই ধারা পাল্টেছে : আইজিপি
নানা কর্মসূচির মধ্যদিয়ে নূর হোসেন দিবস পালিত
ইনস্টাগ্রামে ভাইরাল দিশার ফটোশুট
তত্ত্বাবধায়ক ছাড়া নির্বাচনে যাবে না বিএনপি
রংপুরে ৫ হিন্দুদের বাড়িতে আগুন, নিহত ১, পুলিশসহ আহত ১৫

রংপুর বিভাগ
নীলফামারীতে গণপ্রকৌশল দিবস উপলক্ষে র‌্যালিNovember 10, 20170
বদরগঞ্জে ছাত্রীকে উত্যক্ত করার দায়ে যুবকের কারাদন্ডNovember 10, 20170
রংপুরে ৫ হিন্দুদের বাড়িতে আগুন, নিহত ১, পুলিশসহ আহত ১৫November 10, 20170
নীলফামারী জেলা বাস মিনিবাস শ্রমিক ইউনিয়ন নির্বাচন সম্পন্নNovember 10, 20170
নীলফামারীতে সাপের কামড়ে একজনের মৃত্যুNovember 9, 20170
কিশোরগঞ্জে বিদ্যুৎস্পৃষ্টে তরুনের মুত্যুNovember 9, 20170
চিরিরবন্দরে আইএফডিসি’র কৃষক প্রশিক্ষণ অনুষ্ঠিতNovember 9, 20170
ঠাকুরগাঁওয়ে শিশু হত্যার দায়ে দুই জনের যাবজ্জীবনNovember 9, 20170
পঞ্চগড়ে পুরোহিত হত্যার দুটি মামলায় সাক্ষ্যগ্রহণ শুরুNovember 9, 20170

চাকুরীর খবর
জনবল নেবে শ্রম ও কর্মসংস্থান মন্ত্রণালয়November 8, 2017
জনবল নিতে চাকরি মেলা করবে কাজী আইটিNovember 5, 2017
দক্ষ কর্মী নেবে কানাডাNovember 2, 2017

সারাদেশ
সময়ের পরিবর্তনে দেশে গুম-খুনের সেই ধারা পাল্টেছে : আইজিপিNovember 10, 2017
কিশোরগঞ্জে দুই গ্রামবাসীর সংঘর্ষে নিহত ৫November 9, 2017
জয়পুরহাটে কষ্টি পাথরের গৌতুম বুদ্ধের মুর্তি উদ্ধারNovember 9, 2017
জয়পুরহাটে সড়ক ও জনপথ শ্রমিক কর্মচারি ইউনিয়ন কর্মবিরতি পালনNovember 8, 2017
আক্কেলপুরে সাংবাদিকদের নিয়ে জেলা তথ্য কর্মকর্তার প্রেস ব্রিফিংNovember 8, 2017
ভেলায় ভেসে কক্সবাজারে এলেন ৬২ রোহিঙ্গাNovember 8, 2017
‘ব্লু-হোয়েল’ গেম খেলে ‘আত্মঘাতী’ স্কুলছাত্রNovember 6, 2017

আর্কাইভ
আর্কাইভ Select Month November 2017  (188) October 2017  (510) September 2017  (578) August 2017  (618) July 2017  (634) June 2017  (422) May 2017  (727) April 2017  (709) March 2017  (702) February 2017  (602) January 2017  (565) December 2016  (575) November 2016  (563) October 2016  (697) September 2016  (713) August 2016  (772) July 2016  (770) June 2016  (716) May 2016  (776) April 2016  (662) March 2016  (824) February 2016  (697) January 2016  (679) December 2015  (861) November 2015  (932) October 2015  (767) September 2015  (676) August 2015  (656) July 2015  (786) June 2015  (574) May 2015  (726) April 2015  (930) March 2015  (872) February 2015  (672) January 2015  (829) December 2014  (1022) November 2014  (688) October 2014  (717) September 2014  (708) August 2014  (758) July 2014  (1018) June 2014  (1108) May 2014  (1161) April 2014  (1061) March 2014  (1316) February 2014  (1411) January 2014  (886)




Copyright © 2017 CCNews24.com. All Rights Reserved
প্রকাশক ও সম্পাদক: জসিম উদ্দিন
সম্পাদকীয় কার্যালয়: ব্লক #এম/০৫, সৈয়দপুর প্লাজা(৩য় তলা), সৈয়দপুর, নীলফামারী।
মোবা: ০১৭২০৬৮৯১০৮, ০১৭৬৭০৮৩১৩৮ ই-মেইল: info.ccnews24@gmail.com
Designed ☼ Provided By surprisebd
Your name:
Your email address:
Send post to email address, comma separated for multiple emails.
Cancel